
Abstrak

Kajian mengenai penghantar makanan masih sangat sukar ditemui dan perlu didokumentasikan kerana pekerjaan penghantar makanan semakin menjadi plilihan ramai di seluruh dunia termasuk Malaysia. Kajian ini dijalankan adalah bertujuan mengenalpasti hubungan antara tahap stres dengan penglibatan kerja penghantar makanan, mengenalpasti hubungan antara tahap stres dengan keinginan berhenti kerja penghantar makanan, dan mengenalpasti hubungan antara penglibatan kerja dan keinginan berhenti kerja dalam kalangan penghantar makanan. Seramai 97 orang penghantar makanan menjadi peserta dalam kajian ini yang kesemuanya bekerja di sekitar Daerah Kota Kinabalu. Borang soal selidik American Institute of Stress (AIS) Stress Survey, Utrecht Work Engagement Scale (UWES), dan Intention To Quit (ITQ) digunakan untuk mendapatkan maklumbalas daripada peserta kajian. Data dianalisis menggunakan perisian Statistical Package Social Science (SPSS) for Windows. Hasil kajian mendapati terdapat hubungan yang signifikan antara tahap stres dengan penglibatan kerja penghantar makanan, terdapat hubungan yang signifikan antara tahap stres dengan keinginan berhenti kerja dalam kalangan penghantar makanan, dan terdapat hubungan yang signifikan antara penglibatan kerja dengan keinginan berhenti kerja dalam kalangan penghantar makanan.

